DA Den Europæiske Unions Tidende C 231/39

Uddrag af afgørelsen vedrørende Reykjavík Savings Bank i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

2009/C 231/08

OPFORDRING TIL ANMELDELSE AF FORDRINGER — FRISTER

Den 21. marts 2009 overtog finanstilsynet med hjemmel i artikel 100 a i lov nr. 161/2002 om finanssektoren, jf. artikel 5 i lov nr. 129/2008 om den myndighed, som udbetaler statsstøtte som følge af usædvanlige omstændigheder på de finansielle markeder, som var gældende på det tidspunkt, de beføjelser, der er tillagt generalforsamlinger i Reykjavík Savings Bank (SPRON), og nedsatte en likvidationskomité. Likvidationskomitéen for Reykjavík Savings Bank påtog sig i henhold til lov nr. 44/2009 ansvaret som midlertidig bestyrelse. I overensstemmelse med artikel 100 a, stk. 3, i lov nr. 161/2002 udløb den midlertidige bestyrelses mandat på tre måneder den 23. juni 2009, da underretten i Reykjavik udnævnte et likvidationsråd for Reykjavík Savings Bank, som skal behandle fordringer, der gøres gældende over for banken under likvidationsproceduren, og føre tilsyn med likvidationsproceduren.

Referencedatoen er den 30. oktober 2008, jf. artikel 101, stk. 4, i lov nr. 161/2002 om finanssektoren. Den oprindelige dato for likvidationsproceduren blev fastsat på grundlag af dom, afsagt den 23. juni 2009 af underretten i Reykjavik om udnævnelse af likvidationsrådet, jf. artikel 102, stk. 3, andet afsnit, i lov nr. 44/2009.

Alle parter, som ønsker at gøre fordringer gældende over for Reykjavík Savings Bank eller aktiver, som kontrolleres af banken, opfordres hermed til at anmelde deres krav skriftligt til SPRON's likvidationsråd senest seks måneder efter offentliggørelsen af opfordringen til at anmelde fordringer i deres land, en international avis eller Den Europæiske Unions Tidende. Kravene skal anmeldes til likvidationsrådet inden for ovennævnte frist og være i overensstemmelse med bestemmelserne i artikel 117, stk. 2 og 3, i lov nr. 21/1991 om konkurs.

Anmeldelse af fordringer indgives til:

The Winding-Up Board of Reykjavík Savings Bank Lágmúli 6 108 Reykjavík ICELAND

I henhold til ovennævnte bestemmelser bedes kreditorerne opgive deres fordringers samlede beløb pr. 23. juni 2009.

Fordringer i udenlandsk valuta anmeldes i den pågældende valuta. Kreditorer fra EØS-medlemsstaterne eller EFTA-medlemsstaterne kan indsende fordringer på det pågældende lands sprog. Sådanne fordringer skal være ledsaget af en islandsk oversættelse. Fordringer kan dog anmeldes på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer over for Reykjavík Savings Bank ikke inden ovennævnte frist, sidestilles de med utilstrækkeligt specificerede fordringer, jf. artikel 118 i lov nr. 21/1991 om konkurs mv., og har ikke længere retsvirkning for Reykjavík Savings Bank, jf. dog undtagelserne i bestemmelsens første til sjette afsnit.

Når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Der afholdes et møde for kreditorer onsdag den 17. marts 2010, kl. 10.00 på Hilton Hotel Nordica, Suðurlandsbraut 2, Reykjavik. Parter, som har anmeldt fordringer mod banken, har ret til at deltage i mødet. På mødet forelægges en liste over anmeldte fordringer og likvidationsrådets afgørelse, da den vil foreligge på det pågældende tidspunkt. Parter, som har anmeldt fordringer mod banken, får adgang til en liste over anmeldte fordringer senest en uge inden ovennævnte møde.

Yderligere oplysninger om anmeldelse og behandling af fordringer offentliggøres på bankens netsted, http://www.spron.is. Likvidationsrådet opfordrer kreditorerne til at:

a) angive deres e-mail-adresse eller oplysninger om deres repræsentant, når de anmelder en fordring, for at lette informationsformidlingen

b) give nærmere oplysninger om deres bankkonto, således at det bliver lettere at effektuere eventuelle betalinger

c) anmelde fordringer snarest muligt efter denne opfordring.

Der findes et eksempel på en anmeldt fordring på http://www.spron.is